સરિતા.. હા, એનું નામ સરિતા, અહીં આ મિલ પાસેની ચાલીમાં રહેતા બધાને પોતપોતાની મજબૂરીઓ હશે, બધાને પોતપોતાના રહસ્યો હશે, એટલે કોઈ એકબીજાની જિઁદગીમાં દખલ નથી કરતું; કારણ કે ચાલીવાળા બધાને ખબર છે કે સરિતાની માં આ યુવાનીના ઉંબરે ઉભેલી છોકરી પાસે શું કરાવે છે, પણ કોઇ કંઈ બોલતું નથી – બોલવા માંગતું નથી. મહીનામાં પાંચેક વખત કિશોરી શેઠ લોકોને લઈને આવે છે, અને સરિતાને તેમની સાથે મોકલી આપે છે, સરિતાએ કંઈ દુનિયા જોઈ નથી, એને એમ છે કે બધી જ છોકરીઓના ઘરે આવા શેઠ લોકો આવતા હશે, અને હોટલમાં કે વરલીની ઠંડી બેંચ પર કે જુહૂની ભીની રેતીમાં જે થાય છે એ બધી જ છોકરીઓ સાથે થતું હશે. એના મનમાં આ ક્રિયા વિશે કોઈ વિશેષ ગમા-અણગમાનો ખ્યાલ નથી. એટલે સુધી કે બહેનપણી શાંતાને ઈંડા બહુ ભાવે છે અને ગયા વખતે હોટલમાં શેઠલોકોએ તેને ઈંડા ખાવા આપેલા, એટલે શાંતાને પણ એની સાથે મોકલવા બાબતની વાત એ પોતાની માંને કરે છે. મેં પણ અનેક વખત સરિતાને જોઈ છે, લઈ ગઈ છું અને પાછી મૂકી છે.. પણ આજની વાત અલગ છે..